钦定古今图书集成/明伦汇编/官常典/第220卷 > 宋绶
## 钦定古今图书集成/明伦汇编/官常典/第220卷 > 宋绶

按《宋史》本传：“绶字公垂，赵州平棘人。父皋，尚书度支
员外郎，直集贤院。绶幼聪警，额有奇骨，为外祖杨徽
之所器爱。徽之无子，家藏书悉与绶。绶母亦知书，每
躬自训教，以故博通经史百家，文章为一时所尚。初，
徽之卒，遗奏补太常寺太祝。年十五，召试中书，真宗
爱其文，迁大理评事，听于秘阁读书。大中祥符元年”，
复试学士院，为集贤校理，与父皋同职。后赐同进士
出身，迁大理寺丞。及祀汾阴，召赴行在，与钱易、陈越、
刘筠集所过地志、风物、故实，每舍止即以奏。将祠亳
州太清宫，以签书亳州判官事。入为左正言、同判太
常礼院。久之，判三司凭由司。建言：“比岁下赦令，释逋
负，后期未报者六十八州。请于诸路选官考核，期半
月以闻。”于是脱械系三千二百人，蠲积负数百万。擢
知制诰，判吏部流内铨兼史馆修撰、玉清昭应宫判
官。累迁户部郎中、权直学士院，同修《真宗实录》。进左
司郎中，遂为翰林学士兼侍读学士、勾当三班院。始，
诏读《唐史》，固求解三班，以颛进讲同修国史，迁中书
舍人。昭应宫灾，罢二学士。逾年，复翰林学士。史成，迁
尚书工部侍郎兼侍读学士。时太后犹称制，五日一
御承明殿，垂帘决事，而仁宗未尝独对群臣也。绶奏
言：“唐先天中，睿宗为太上皇，五日一受朝，处分军国
重务，除三品以下官，决徒刑，宜约先天制度。今群臣
对前殿，非军国大事，除拜，皆前殿取旨。”书上，忤太后
意，改龙图阁学士，出知应天府。太后崩，帝思绶言，召
还，将大用，而宰相张士逊沮止之。复加翰林侍读学
士。诏定章献、明肃、章懿太后祔庙礼，绶援《春秋》考仲
子之宫、唐坤仪庙故事，请别筑宫曰奉慈庙，以安神
主，事多采用。始置端明殿学士以命绶，绶固辞。又言：
“帝王御天下，在总揽威柄，而一纪以来，令出帘帷。自
陛下躬亲万务，内外延首，思见圣政。宜惩违革弊，以
新百姓之耳目，而赏罚号令，未能有过于前日，岂非
三事大臣不能推心悉力以辅陛下之治耶？”顷太后
朝多吝除拜，而邪幸或径取升擢，议者谓恩出太后。
今恩赏虽行，又谓自大臣出，非大臣朋党罔上，何以
得此？朋党之为朝廷患，古“今同之。或窥测帝旨，密令
陈奏，或附会己意以进退人，大官市恩以招权，小人
趋利以售进。此风寖长，有蠹邦政。”太宗尝曰：“国无外
忧，必有内患。外忧不过边事，皆可预防，奸邪共济为
内患，深可惧也。”真宗亦曰：“唐朋党尤盛，王室遂卑。愿
陛下思祖宗之训，念王业艰难，整齐纲纪，正在今日。”
张士逊罢，乃拜绶参知政事。初，有诏罢修寺观，而章
惠太后以旧宅为道观，谏官、御史言之，帝曰：“此太后
奁中物也，谏官、御史欲邀名耶？”绶进曰：“彼岂知太后
所为哉？第见兴土木，为违近诏，即论奏之。且事有疑
似，彼犹指为过。或陛下有大阙失，近臣虽不言，然传
闻四方，为圣政之累，何可忽也？”太祖常谓：唐太宗为
谏官所诋，不以为愧，何若动无过举，使无得而言哉？
郭皇后废，帝命绶作诏云：“当求德阀，以称坤仪。”既而
左右引富人陈氏女入宫，绶曰：“陛下乃欲以贱者正
位中宫，不亦与前日诏语戾乎？”后数日，王曾入对，又
论奏之。帝曰：“宋绶亦如此言。”时大臣继有论者，卒罢
之。帝春秋富，天下久无事，绶虑宴乐有渐，乃言“人心
逸于久安，而患害生于所忽，故立防于无事，销变于
未萌。事至而应，不亦殆欤！臣愿节励群司，不以承平
自怠。”又上：“驭下之道有三：监事尚乎守，当机贵乎断，
兆谋先乎密。能守则奸不能移，能断则邪不能惑，能
密则事不能挠。愿陛下念之。至若深居燕闲，声味以
调六气，节宣以顺四时，保养圣躬，宗社之休也。”再迁
吏部侍郎。时宰相吕夷简、王曾议论数不同，绶多是
夷简，而参知政事蔡齐间有所异，政事繇此依违不
决，于是四人者皆罢。绶以尚书左丞、资政殿学士留
侍讲筵，权判尚书都省。岁馀，加资政殿大学士，以礼
部尚书知河南府。元昊反，刘平、石元孙败没，帝以手
诏赐大臣居外者，询攻守之策。绶画十事以献。复召
知枢密院事，迁兵部尚书、参知政事。时绶母尚在，绶
既得疾，不视事，犹起居自力，区处后事。寻卒，赠司徒
兼侍中，谥宣献。绶性孝谨清介，言动有常。为儿童时，

文“沈壮淳丽”，曰：“吾殆不及也。”及卒，帝多取其书字藏
禁中。初，郊祀，绶摄太仆卿，帝问仪物典故，占对辨洽，
因上所撰《卤簿图》十卷。子敏求。